**Bygningskultur Foreningen i Lyngby-Taarbæk**

Kongens Lyngby, den 09 maj 2021

**Bygningskultur Foreningens kommentar til LTK´s politiske vision for Kgs. Lyngby.**

Bygningskultur Foreningen vil gerne udtrykke glæde over at Lyngby-Taarbæk Kommune, embedsmænd såvel som politikere, er begyndt at se overordnet på udviklingen i kommunen, og betragte ændringer og nybyggeri som et hele.

Vi fulgte kommunens oplæg om det centrale Kgs. Lyngby og den efterfølgende debat med stor interesse, og vil gerne uddybe vore kommentarer.

I kommunens papirer betegner kommunen projektet for ”en politisk vision for Kongens Lyngby centrum”. Visionen forventes godkendt juni 2021. På grundlag af visionen udarbejdes et egentligt program.

I forbindelse med udarbejdelse af det endelige program vil vi gerne pege på tre områder, som BKF mener bør være en del af det videre forløb:

* Nærmere definerede rammer
* Indarbejdelse af den uformelle kultur
* Sammenhæng med Firskovvejsområdet.

Endelig vil vi pege på, at det er på høje tid at få udarbejdet en arkitekturpolitik og få nedsat det påtænkte *eksterne rådgivende udvalg,* et ”Arkitekturråd”.

**Rammer:**

Det er dejligt, at der er et ønske om at få den centrale del af kommunen til at hænge sammen via de torve og pladser, som bl. andet den nye letbane og afledning af vand gennem den centrale by danner.

Det er godt, at visionen gør opmærksom på, at købstadspræget ønskes bevaret.

BKF mener, at der i programmet er behov for at forklare, hvad man mener med købstadspræg. At der er behov for at stille mål om forholdsvis lave bebyggelsesprocenter, etagehøjder, gesimshøjder, parkeringsrammer og friarealer i de enkelte områder.

**Indarbejdelse af den uformelle kultur:**

Den centrale del af Kgs. Lyngby er primært en by med en livlig handel med mange cafeer, med et liv der udfolder sig under skyggefulde Platantræer.

BKF mener, at programmet også skal indeholde, at de lokale kulturelle tilbud indholdsmæssigt og omfangsmæssigt *bevares og opprioriteres* (bibliotek, stadsarkiv, resten af kulturhuset) i samarbejde med byens handelsliv.

BKF mener, at der bør indarbejdes områder, hvor der er plads til såvel spontane (speakers corner) som programlagte uformelle kunstneriske aktiviteter. Lokaler eller pladser til små udstillinger, små forestillinger, dukketeater, loppemarked, leg og gademusik for ikke at glemme de nødvendige publikumstoiletter.

**Sammenhæng med Firskovvej:**

Firskovvej kvarteret er en del af Kgs. Lyngby. Der må i programmet indarbejdes, at der skal skabes en sammenhængende byudvikling, så der er balance mellem arealerne omkring Hovedgaden, Baglandet og den nye bydel ved Firskovvej.

De foreløbige skitser over området er bebyggelsesmæssigt gået vidt. Kommunen har ikke udstukket nogen overordnede rammer for mængden af bebyggelse, men har ladet dette op til de personer, der har tegnet skitserne.

Nu hvor kommunen har erkendt, at det centrale Kongens Lyngby bør bevare sit købstadspræg, bør også dette område medtænkes - med lavere bebyggelsesgrader og med dyder, så matriklerne kan bebygges af mange forskellige bygherrer over tid, og stadig danne et hele.

**Arkitekturråd:**

Planerne om at udarbejde en arkitekturpolitik og undersøge muligheden for at nedsætte et *eksternt rådgivende udvalg*, bestående af fagprofessionelle, der kan give kvalificerede input ved større omdannelser og nybyggerier, er brændende varmt. BKF tilbyder, og har tilbudt, at stille en repræsentant.

Hvis et ”arkitekturråd” skal have en berettigelse og en værdi for kommunen, skal det arbejde løbende med stillingtagen til kommunes arkitektoniske udvikling, gældende alt fra overordnede planer, som vi taler om her, til enkelt byggerier.

Arkitekturrådets værdi ligger i, at det er et blivende udvalg, der med faglig ekspertise er med til at præge fremtiden for os. Det er netop ved bedømmelse af et parallelopdrag, at et sådant ”arkitekturråd” skal vise sin berettigelse og sammen med fagdommere og Real Dania være med til at vurdere, de forslag der vil komme til at forme fremtiden for Kongens Lyngby.

På foreningens vegne

Birte Rørbæk Bente Kjøller

Delt lederskab Delt lederskab

Tlf. 29247240 Tlf. 23901093

Mail: bygningskultur.ltk@gmail.com